"ዝኾነ ይኹን ኢትዮጵያዊ ኣብ ዝኾነ ክፋል እዛ ሃገር ክዘዋወር : መንበሪ ክሃንፅን ኣብ ዝደለዮ እዋን ካብ ሃገር ክወፅእን ነፃነት ኣለዎ" ይብል ዓንቀፅ 32(1) ሕገ መንግስቲ ፌደራላዊት ኢትዮጵያ ። ከምኡ'ዉን ዓንቀጽ 40 (1) "ዝኾነ ኢትዮጵያዊ ኣብ ሃገሩ ኣብ ዘሎ ቁጠባዊ ምንቅስቃስ ክወፍርን ክመሓደረሉ ኣብ ዝመረፆ ስራሕ ክነጥፍን መሰል ኣለዎ" ይብል ። ካብዚ ብዝሰገረ ኣብ ዓንቀጽ 30 ዜጋታት ካብ ኣካላት መንግስቲ እታ ሃገር ክረኽብዎም ብዛዕባ ዝግብኡ መሰላት ይዝርዝር ። መሰል ምንባር: ምሰል ውሕስና: ምእካብን ሰላማዊ ሰልፊ ምክያድን : ንብረት ምፍራይን ቁጠባዊ ተጠቃምነት ይፅርሑ ። ኣብ ዓንቀጽ 13 ንኡስ ዓንቀጽ ሓደ ድማ ኣብ ዝኾነ ብርኪ ዝርከቡ ኣውጻእትን ፈጸምትን ሕጊ ክልልን ፌደራልን: ኣካላት ዳይነት እዞም መሰላት ከኽብሩ ሓላፍነትን ግዴታን ተውሂቡዎም እዩ ። እዞም መሰላት ብሕገ ምንግስቲ መንግስታት ክልል ዳግም ክረጋገጹ ክኢሎም እዮም ። ኣብ ውሽጢ ሃገር ንምዝዉዋር ድማ ፓስፓርት ወይ ፍቃድ መንበሪ ኣየድልን ። ኢትዮጵያዊ ምዃን ጥራሕ እኹል ከምዝኾነ እቲ ሕገ መንግስቲ ኣስሚርሉ እዩ ፡፡ እዞም መሰላት ብኻልኦት ከይሽረፉን ከይጠሓሱን ከኽብር ሓላፍነት ዘለዎ መንግስቲ ከም ዝኾነ ሙሁር ሕግን ኣብ ስርዓት ፌደራሊዝም መጽናዕቲ ዘካየዱን ኣይተ ዉብሸት ሙላት ንቢቢሲ ተዛሪቦም ። " መሰል ምዝዉዋር ዜጋታት እንትጥሓስ ኮነ ኣብ ዝተዋፈርሉ ቁጠባዊ ምንቅስቃስ ማሕለኻ ዝኾኑዎም ሰባት ካብ ተግባሮም ክቁጠቡ ብቤት ፍርዲ ምዉሳን ይክኣል" ይብሉ። "ዜጋታት ትካላት ፍትሒ ክጥቀሙ ሓገዝ ምግባር ግቡእ እዩ ። ይኹን 'ምበር ሐዚ ዘሎ ኣወዳድባ ትካላት ፍትሒ ንዜጋታት ዘተኣማምን 'ዩ ምባል ዝከኣል ኣይመስልን፡፡" ይብሉ። ብብርኪ ዓለም ኢትዮጵያ ካብ ዝተቐበለቶም ዓለም ለኻዊ መትከላትን ድንጋገታትን ሰብኣዊ መሰላት ምስዚ ኣፈፃፅማ ክዛመዱን ክትርጎሙን ከምዘለዎም ይዛረቡ ። ምንጪ ስእሊ, SIMON MAINA ብሄርካ መሰረት ዝገበረ ጥቕዓት:ናበይ ኣቤት ይብሃል?
